PMIndiaData/PMIndiaSum huggingface dataset:
ഇന്ത്യയും യുണൈറ്റഡ് അറബ് എമിറേറ്റ്സും (യുഎഇ) തമ്മില്‍ വ്യവസായ മേഖലയിലും നൂതന സാങ്കേതികവിദ്യകളിലുമുള്ള സഹകരണം സംബന്ധിച്ച ധാരണാപത്രത്തിനു കേന്ദ്ര മന്ത്രിസഭയുടെ അംഗീകാരം

വ്യവസായം, നൂതന സാങ്കേതിക മേഖലകളിലെ സഹകരണം എന്നിവ സംബന്ധിച്ച് ഇന്ത്യയും യുണൈറ്റഡ് അറബ് എമിറേറ്റ്സും (യുഎഇ) തമ്മില്‍ ഉഭയകക്ഷി ധാരണാപത്രം ഒപ്പിടാനുള്ള നിര്‍ദേശത്തിനു പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം ഇന്ന് അംഗീകാരം നല്‍കി. വളരുന്ന ഇന്ത്യ-യുഎഇ സാമ്പത്തിക, വാണിജ്യ ബന്ധങ്ങള്‍ രണ്ടുരാജ്യങ്ങളും തമ്മിലുള്ള ദ്രുതഗതിയിലുള്ള വൈവിധ്യമാര്‍ന്നതും ആഴമേറിയതുമായ ഉഭയകക്ഷി ബന്ധത്തിന്റെ സുസ്ഥിരതയും ശക്തിയും പ്രദാനം ചെയ്യുന്നു. 1970കളില്‍ പ്രതിവര്‍ഷം 180 മില്യണ്‍ യുഎസ് ഡോളര്‍ (1373 കോടി രൂപ) മൂല്യമുണ്ടായിരുന്ന ഇന്ത്യ-യുഎഇ ഉഭയകക്ഷി വ്യാപാരം 60 ബില്യണ്‍ യുഎസ് ഡോളറായി (4.57 ലക്ഷം കോടി രൂപ) വര്‍ധിച്ചു. ചൈനയ്ക്കും യുഎസിനും പിന്നാലെ 2019-20 വര്‍ഷത്തില്‍ ഇന്ത്യയുടെ മൂന്നാമത്തെ വലിയ വ്യാപാര പങ്കാളിയായി യുഎഇ മാറി. കൂടാതെ, 2019-2020 വര്‍ഷത്തേക്ക് 29 ബില്യണ്‍ യുഎസ് ഡോളര്‍ (2.21 ലക്ഷം കോടി രൂപ) കയറ്റുമതി മൂല്യമുള്ള യുഎഇയാണ് (യുഎസ് കഴിഞ്ഞാല്‍) ഇന്ത്യയുടെ രണ്ടാമത്തെ വലിയ കയറ്റുമതി കേന്ദ്രം. 18 ബില്യണ്‍ യുഎസ് ഡോളര്‍ (1.37 ലക്ഷം കോടി രൂപ) നിക്ഷേപമുള്ള യുഎഇ ഇന്ത്യയിലെ എട്ടാമത്തെ വലിയ നിക്ഷേപകരാണ്. യുഎഇയിലെ ഇന്ത്യന്‍ നിക്ഷേപം ഏകദേശം 85 ബില്യണ്‍ യുഎസ് ഡോളറാണ് (6.48 ലക്ഷം കോടി രൂപ). ഇന്ത്യയും യുഎഇയും 18/02/2022ന് ഉഭയകക്ഷി 'സമഗ്ര സാമ്പത്തിക പങ്കാളിത്ത ഉടമ്പടി'യില്‍ (സിഇപിഎ) ഒപ്പുവച്ചിരുന്നു. ഈ കരാറിന് അടുത്ത അഞ്ചുവര്‍ഷത്തിനുള്ളില്‍ ഇന്ത്യയും യുഎഇയും തമ്മിലുള്ള വ്യാപാരം 60 ബില്യണ്‍ യുഎസ് ഡോളറില്‍ നിന്ന് (4.57 ലക്ഷം കോടി രൂപ) 100 ബില്യണ്‍ യുഎസ് ഡോളറായി (7.63 ലക്ഷം കോടി രൂപ) വര്‍ധിപ്പിക്കാനുള്ള കഴിവുണ്ട്. താഴെപ്പറയുന്ന മേഖലകളില്‍ പരസ്പരം പ്രയോജനപ്പെടുന്നതിന്റെ അടിസ്ഥാനത്തിലുള്ള സഹകരണമാണു ധാരണാപത്രം വിഭാവനം ചെയ്യുന്നത്: എ. വ്യവസായങ്ങളുടെ വിതരണശൃംഖല ശക്തിപ്പെടുത്തല്‍ ബി. പുനരുപയോഗിക്കാവുന്നതും ഊര്‍ജ കാര്യക്ഷമതയും സി. ആരോഗ്യവും ജീവിത ശാസ്ത്രവും ഡി. ബഹിരാകാശ സംവിധാനങ്ങള്‍ ഇ. നിര്‍മ്മിത ബുദ്ധി എഫ്. വ്യവസായം 4.0 പ്രാപ്തമാക്കുന്ന സാങ്കേതിക വിദ്യകള്‍ ജി. സ്റ്റാന്‍ഡേര്‍ഡൈസേഷന്‍, മെട്രോളജി, യോജിച്ച വിലയിരുത്തല്‍, അക്രഡിറ്റേഷന്‍, ഹലാല്‍ സര്‍ട്ടിഫിക്കേഷന്‍. നിക്ഷേപം, സാങ്കേതിക കൈമാറ്റം, വ്യവസായങ്ങളിലെ പ്രധാന സാങ്കേതിക വിദ്യകളുടെ വിന്യാസം എന്നിവയിലൂടെ ഇരു രാജ്യങ്ങളിലെയും വ്യവസായങ്ങള്‍ ശക്തിപ്പെടുത്തുന്നതിനും വികസിപ്പിക്കുന്നതിനും ധാരണാപത്രം ലക്ഷ്യമിടുന്നു. ഇത് സമ്പദ്‌വ്യവസ്ഥയിലുടനീളം തൊഴില്‍ സൃഷ്ടിക്കാനുള്ള സാധ്യതയുമുണ്ട്. ധാരണാപത്രം നടപ്പിലാക്കുന്നതു പരസ്പര സഹകരണത്തിന്റെ എല്ലാ മേഖലകളിലും, പ്രത്യേകിച്ചു പുനരുപയോഗ ഊര്‍ജം, നിര്‍മിതബുദ്ധി, വ്യവസായം പ്രാപ്തമാക്കുന്ന സാങ്കേതികവിദ്യകള്‍, ആരോഗ്യം, ജീവിത ശാസ്ത്രം തുടങ്ങിയ മേഖലകളില്‍, ഗവേഷണവും നവീകരണവും വര്‍ധിപ്പിക്കുന്നതിനു കാരണമാകും. ഇത് ഈ മേഖലകളുടെ വളര്‍ച്ചയ്ക്കും ആഭ്യന്തര ഉല്‍പ്പാദനം വര്‍ധിപ്പിക്കുന്നതിനും കയറ്റുമതി വര്‍ധിപ്പിക്കുന്നതിനും ഇറക്കുമതി കുറയ്ക്കുന്നതിനും കാരണമാകും. ധാരണാപത്രത്തില്‍ ഒപ്പിടുന്നത്, ഇന്ത്യയെ സ്വയംപര്യാപ്ത രാഷ്ട്രമാക്കി മാറ്റുന്നതിനു പ്രധാനമന്ത്രി നല്‍കിയ ആഹ്വാനമായ 'ആത്മനിര്‍ഭര്‍ ഭാരതി'ന്റെ ലക്ഷ്യം പൂര്‍ത്തീകരിക്കുന്നതിനും കാരണമാകും.
ഗുജറാത്തിലെ അംബാജിയിലുണ്ടായ അപകടത്തിലെ  ജീവഹാനിയിൽ പ്രധാനമന്ത്രി അനുശോചിച്ചു

ഗുജറാത്തിലെ അംബാജിയിലുണ്ടായ അപകടത്തിൽ ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. സംഭവത്തിൽ പരിക്കേറ്റവർ വേഗത്തിൽ സുഖം പ്രാപിക്കട്ടെയെന്നും അദ്ദേഹം ആശംസിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "ഗുജറാത്തിലെ അംബാജിയിലുണ്ടായ അപകടത്തിൽ ജീവൻ നഷ്ടപ്പെട്ടതിൽ ഞാൻ അഗാധമായി വേദനിക്കുന്നു. പരിക്കേറ്റവർ വേഗം സുഖം പ്രാപിക്കട്ടെയെന്ന് ഞാൻ ആശംസിക്കുന്നു. ദുരിതബാധിതർക്ക് സാധ്യമായ എല്ലാ സഹായവും നൽകുന്നുണ്ട്: പ്രധാനമന്ത്രി നരേന്ദ്ര മോദി
ആരോഗ്യ, വൈദ്യശാസ്ത്ര മേഖലകളില്‍ സഹകരിക്കുന്നതിന് ഇന്ത്യയും സ്വാസിലാന്റും തമ്മില്‍ ഒപ്പുവെച്ച ധാരണാപത്രത്തിന് കേന്ദ്ര മന്ത്രിസഭാ യോഗത്തിന്റെ അംഗീകാരം

ആരോഗ്യ, വൈദ്യശാസ്ത്ര രംഗങ്ങളില്‍ സഹകരിക്കുന്നതിന് ഇന്ത്യയുടം സ്വാസിലാന്റും തമ്മില്‍ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. 2018 ഏപ്രില്‍ 9 നാണ് ധാരണാപത്രത്തില്‍ ഒപ്പുവച്ചത്. ധാരണാപത്രത്തില്‍ താഴെപ്പറയുന്ന മേഖലകളില്‍ സഹകരണത്തിന് വ്യവസ്ഥ ചെയ്യുന്നു. 1.ഡ്രഗ്‌സ് ആന്റ് ഫാര്‍മസ്യൂട്ടിക്കല്‍ ഉല്‍പ്പന്നങ്ങള്‍ 2.മെഡിക്കല്‍ കണ്‍സ്യൂമബിള്‍ ഉല്‍പ്പന്നങ്ങള്‍ 3.വൈദ്യശാസ്ത്ര ഗവേഷണം 4.വൈദ്യശാസ്ത്ര ഉപകരണങ്ങള്‍ 5.പൊതുജനാരോഗ്യം 6.സാംക്രമിക രോഗങ്ങള്‍ തടയലും നിരീക്ഷണവും 7.ആരോഗ്യം ടൂറിസം 8.പരസ്പര താല്‍പര്യമുള്ള മറ്റ് മേഖലകള്‍ സഹകരണത്തിന്റെ വിശദാംശങ്ങള്‍ നിശ്ചയിക്കാനും അവ നടപ്പിലാക്കുന്നതിന് മേല്‍നോട്ടം വഹിക്കുന്നതിനുമായി ഒരു പ്രവര്‍ത്തക സമിതിക്ക് രൂപം നല്‍കും.
പ്രധാനമന്ത്രി ഛത്തീസ്സ്‌ഗഢിൽ : ജഞജ് ഗീർ -ചമ്പയിൽ കർഷക സമ്മേളനത്തെ അഭിസംബോധന ചെയ്തു   ; സുപ്രധാന അടിസ്ഥാനസൗകര്യ  പദ്ധതികൾക്ക്‌ തറക്കല്ലിട്ടു. പ്രധാനമന്ത്രി  ശ്രീ. നരേന്ദ്ര മോദി  ഇന്ന് ഛത്തീസ്ഗഢ്  സന്ദർശിച്ചു .അദ്ദേഹം ജഞജ് ഗീർ -ചമ്പയിൽ ഒരു പരമ്പരാഗത  കൈത്തറി കാർഷിക പ്രദർശനം സന്ദർശിച്ചു .

ദേശീയ പാത പദ്ധതികൾ , പെന്ദ്രാ -അനുപൂർ മൂന്നാം റെയിൽ പാത എന്നിവയ്ക്ക് അദ്ദേഹം തറക്കല്ലിട്ടു. കേന്ദ്ര -സംസ്ഥാന ഗവണ്മെന്റുകളുടെ വിവിധ ക്ഷേമ പദ്ധതികളുടെ തെരഞ്ഞെടുത്ത ഗുണഭോക്താക്കള്ക്കുള്ള സർട്ടിഫിക്കറ്റുകളും പ്രധാനമന്ത്രി സമ്മാനിച്ചു. ഒരു കർഷക സമ്മേളനത്തെ അഭിസംബോധന ചെയ്യവെ , മുൻ പ്രധാനമന്ത്രി ശ്രീ. അടൽ ബിഹാരി വാജ്‌പേയിയാണ് മൂന്ന് പുതിയ സംസ്ഥാനങ്ങൾ – ഉത്തരാഖണ്ഡ് , ജാർഖണ്ഡ് , ഛത്തീസ്ഗഢ് എന്നിവ സൃഷ്ടിച്ചതെന്ന് പ്രധാനമന്ത്രി അനുസ്മരിച്ചു. വികസനത്തെ കുറിച്ചുള്ള അദ്ദേഹത്തിന്റെ ദർശനത്തിന്റെ ഫലമാണ് ഈ മൂന്ന് സംസ്ഥാനങ്ങളും ദൃതഗതിയിൽ പുരോഗമിക്കുന്നത് , പ്രധാനമന്ത്രി പറഞ്ഞു. വികസനത്തിനും, ജനങ്ങളുടെ അഭിലാഷങ്ങൾ യാഥാർഥ്യമാക്കുന്നതിനും വേണ്ടി ഗവണ്മെന്റ് സമർപ്പിതമാണെന്ന് പ്രധാനമന്ത്രി ഊന്നിപ്പറഞ്ഞു. ഞങ്ങൾക്ക് ജനങ്ങളുടെ ജീവിതം ആയാസകരമാക്കുകയാണ് വേണ്ടത് , പ്രധാനമന്ത്രി പറഞ്ഞു. തെരഞ്ഞെടുപ്പ് ജയിക്കാനോ വോട്ട് ബാങ്ക് സൃഷ്ടിക്കാനോ വേണ്ടി പദ്ധതികൾ ഉണ്ടാക്കുന്നതിൽ ഗവണ്മെന്റ് വിശ്വസിക്കുന്നില്ല . ഒരു പുതിയ , ആധുനിക ഛത്തീസ്ഗഢ് സൃഷ്ടിക്കുകയാണ് ലക്ഷ്യമെന്ന് അദ്ദേഹം പറഞ്ഞു. " ഏവർക്കും ഒപ്പം, എല്ലാവരുടെയും വികസനം " എന്ന ദൗത്യവുമായി ഞങ്ങൾ മുന്നോട്ട് പോവുകയാണ് , പ്രധാനമന്ത്രി പറഞ്ഞു. മൂല്യവർധനയിലൂടെ കർഷകർക്ക് പ്രയോജനം ലഭിക്കുന്നുണ്ടെന്ന് ഉറപ്പു വരുത്താൻ ഗവണ്മെന്റ് കഠിനമായി ശ്രമിക്കുകയാണ് . ഈ ദൗത്യത്തിൽ പ്രധാന മന്ത്രി കിസാൻ സംപാദ യോജന കർഷകരെ സഹായിക്കുകയാണ് , പ്രധാനമന്ത്രി പറഞ്ഞു. സാങ്കേതിക ഇടപെടലുകളിലൂടെ കർഷകരുടെ ക്ഷേമം ഉറപ്പ് വരുത്താൻ യത്‌നിക്കുകയാണ് . സോയിൽ ഹെൽത്ത് കാർഡ് , ഫസൽ ബീമാ യോജന എന്നി നടപടികൾ കർഷകർക്ക് വളരെയധികം പ്രയോജനം ചെയ്യുന്നുണ്ട്, പ്രധാനമന്ത്രി കൂട്ടിച്ചേർത്തു. അഴിമതി ഭരണസംവിധാനത്തെ നശിപ്പിച്ചിവെന്നു ചൂണ്ടിക്കാട്ടിയ പ്രധാനമന്ത്രി , ക്ഷേമ പദ്ധതികളുടെ ഗുണഫലങ്ങൾ തെരഞ്ഞെടുത്ത ഏതാനും പേർക്ക് മാത്രം ലഭിച്ചിരുന്ന ഒരു കാലമുണ്ടായിരുന്നുവെന്ന് അനുസ്മരിച്ചു. ഞങ്ങൾ എല്ലാവരുടെയും വികസനത്തിനായി പ്രതിജ്ഞാബദ്ധരാണ് , പ്രധാനമന്ത്രി ഊന്നിപ്പറഞ്ഞു. 2022 ഓടെ , ഗവണ്മെന്റ് എല്ലാവർക്കും ഒരു വീട് ഉറപ്പ് വരുത്തുമെന്ന് പ്രധാനമന്ത്രി ആവർത്തിച്ചു് വ്യക്തമാക്കി. ശൗചാലയങ്ങളുടെ പുനർനിർമ്മാണം ഒരു ദൗത്യ രൂപത്തിലാണ് നടപ്പാക്കിയത് . ഉജ്ജ്വല യോജനയുടെ പാവപ്പെട്ടവർക്ക് പാചകവാതക കണക്ഷനുകളും , സൗഭാഗ്യ യോജനയിലൂടെ എല്ലാ വീടുകളിലും വൈദ്യതി കണക്ഷനുകളും ഉറപ്പാക്കിവരികയാണ്.
ഐ.ഐ.സി.എയുമായി ബന്ധപ്പെട്ടുള്ള പദ്ധതി മൂന്നു വര്‍ഷം കൂടി തുടരാന്‍ കേന്ദ്ര മന്ത്രിസഭയുടെ അംഗീകാരം

ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് കോര്‍പറേറ്റ് അഫയേര്‍സുമായി (ഐ.ഐ.സി.എ) ബന്ധപ്പെട്ടുള്ള പദ്ധതി അടുത്ത മൂന്നു സാമ്പത്തിക വര്‍ഷത്തേക്കു കൂടി (2017-18 മുതല്‍ 2019-20 വരെ) തുടരാനും സ്ഥാപനത്തിന് 18 കോടി രൂപയുടെ ഗ്രാന്റ് നല്‍കാനും പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. അത് 2019-20 ഓടെ ഇന്‍സ്റ്റിറ്റ്യൂട്ടിനെ സ്വയം പര്യാപ്തമാക്കും. കോര്‍പറേറ്റ് ഗവേര്‍ണന്‍സിലെ വിവിധ മേഖലകളില്‍ പൊതു, സ്വകാര്യ പങ്കാളിത്തത്തോടെ ഇന്‍സ്റ്റിറ്റ്യൂട്ട് നടത്തുന്ന പരിശീലന പരിപാടികള്‍, ഗവേഷണ പ്രവര്‍ത്തനങ്ങള്‍, പദ്ധതികള്‍ എന്നിവ വിദ്യാര്‍ത്ഥികളുടേയും പ്രൊഫഷനലുകളുടെയും നൈപുണ്യവും തൊഴില്‍ സാധ്യതയും വര്‍ദ്ധിപ്പിക്കും. വിഭവങ്ങളും വരുമാനവും വര്‍ദ്ധിപ്പിക്കുന്നതോടൊപ്പം കമ്പനി നിയമ മേഖലയിലെ മികവുറ്റ സ്ഥാപനമാവുന്നതിന് ഇന്‍സ്റ്റിറ്റ്യൂട്ട് ഊന്നല്‍ നല്‍കുന്നു. ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് കോര്‍പറേറ്റ് അഫയേര്‍സിനെ ദേശീയ പ്രാധാന്യമുള്ള സ്ഥാപനമാക്കാനാണ് വിഭാവനം ചെയ്തിരിക്കുന്നത്. അതുവഴി വളര്‍ച്ചയുടെ ചാലക ശക്തിയാക്കിമാറ്റാനും സാമ്പത്തിക പ്രവര്‍ത്തനങ്ങള്‍ വര്‍ദ്ധിപ്പിക്കാനും കഴിയും. പ്രൊഫഷണല്‍ മത്സരക്ഷമത മെച്ചപ്പെടുത്തുന്നത് വിദേശങ്ങളിലടക്കമുള്ള, വികസിച്ചുകൊണ്ടിരിക്കുന്ന കമ്പനി മേഖലകളില്‍ തൊഴിലവസരങ്ങള്‍ വര്‍ദ്ധിപ്പിക്കുന്നതിന് സഹായിക്കും. പശ്ചാത്തലം; ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് കോര്‍പറേറ്റ് അഫയേര്‍സിലെ നാഷണല്‍ ഫൗണ്ടേഷന്‍ ഫോര്‍ കോര്‍പറേറ്റ് സോഷ്യല്‍ റെസ്‌പോണ്‍സിബിലിറ്റിയാണ് (എന്‍.എഫ്.സി.എസ്.ആര്‍) കോര്‍പറേറ്റ് സോഷ്യല്‍ റെസ്‌പോണ്‍സിബിലിറ്റി ഉദ്യമങ്ങള്‍ക്ക് നേതൃത്വം നല്‍കുന്നത്. 2013 ലെ കമ്പനി നിയമത്തിലെ പുതിയ വ്യവസ്ഥകള്‍ ആധാരമാക്കിയാണ് ഫൗണ്ടേഷന് രൂപം നല്‍കിയത്. സാമൂഹിക ഉള്‍ച്ചേര്‍ക്കലിന് ഊന്നല്‍ നല്‍കി വിവിധ കോര്‍പറേറ്റുകളുമായി ചേര്‍ന്ന് കോര്‍പറേറ്റ് സാമൂഹ്യ പ്രതിബദ്ധതാ മേഖലയില്‍ എന്‍.എഫ്.സി.എസ്.ആര്‍ വിവിധ പ്രവര്‍ത്തനങ്ങള്‍ സംഘടിപ്പിക്കുന്നുണ്ട്. നയ രൂപകര്‍ത്താക്കള്‍, റെഗുലേറ്റര്‍മാര്‍, കോര്‍പ്പറേറ്റ് മേഖലയുമായി ബന്ധപ്പെട്ട് പ്രവര്‍ത്തിക്കുന്നവര്‍ എന്നിവര്‍ക്ക് ഡാറ്റയും വിജ്ഞാനവും ലഭ്യമാക്കുന്നതിനുള്ള ഒരു സംവിധാനമാണ് ഐ.ഐ.സി.എ. കമ്പനി നിയമങ്ങള്‍, കോര്‍പറേറ്റ് ഗവര്‍ണന്‍സ്, കോര്‍പറേറ്റ് സോഷ്യല്‍ റെസ്‌പോണ്‍സിബിലിറ്റി, അക്കൗണ്ടിംഗ് സ്റ്റാന്‍ഡേര്‍ഡ്‌സ്, നിക്ഷേപകര്‍ക്ക് വിദ്യാഭ്യാസം നല്‍കല്‍, എന്നിവയില്‍ ഇത് വിവിധ സേവനങ്ങള്‍ നല്‍കുന്നു. ഐ.ഐ.സി.എയുടെ വിവിധ പ്രവര്‍ത്തനങ്ങള്‍ മാനേജ്‌മെന്റ്, നിയമം, അക്കൗണ്ടിംഗ് എന്നിവയ്ക്ക് വ്യത്യസ്ത വിദ്ഗ്ധരെ ജോലിക്ക് നിയോഗിക്കാന്‍ സാധിക്കാത്ത ആദ്യ തലമുറ സംരംഭകര്‍ക്കും ചെറുകിട വ്യാപാരികള്‍ക്കും ഏറെ സഹായകരമാണ്.
പ്രധാനമന്ത്രി  ഗോവയിൽ വികസന പദ്ധതികൾക്ക്  തറക്കല്ലിട്ടു

ഗോവയിലെ ശ്യാമ പ്രസാദ്മുഖർജി സ്റ്റേഡിയത്തിൽ ഇന്ന് നടന്ന ഒരു ചടങ്ങിൽ പ്രധാനമന്ത്രി ശ്രീ. നരേന്ദ്ര മോദി മോക്കാ വിമാനത്താവളത്തിനും തുവാമിൽ ഒരു ഇലക്ട്രോണിക് സിറ്റിക്കും തറക്കല്ലിടുന്നതിനോടനുബന്ധിച്ചുള്ള ശിലാഫലകം അനാവരണം ചെയ്തു . കടലിലെ മൈനുകൾ കണ്ടെത്തി നീക്കം ചെയ്യുന്നതിനുള്ള ബോട്ടുകൾ നിർമ്മിക്കുന്നതിനുള്ള അടിസ്ഥാനസൗകര്യത്തിന്റെയും , തീരസംരക്ഷണ സേനയുടെ അഞ്ച് ആഴക്കടൽ പട്രോൾ ബോട്ടുകളുടെ നിർമ്മാണത്തിന്റെ ഉദ്ഘാടനവും പ്രധാനമന്ത്രി നിർവഹിച്ചു. തദവസരത്തിൽ സംസാരിക്കവെ, ഏതാനും ആഴ്ചകൾക്ക് മുൻപ് ഗോവയിൽ ബ്രിക്സ് ഉച്ചകോടി വിജയകരമായി നടത്താൻ സഹായിച്ച ടീമിനെ അഭിനന്ദിച്ചുകൊണ്ടാണ് പ്രധാനമന്ത്രി തുടക്കമിട്ടത്. ഗോവ കൈവരിച്ച പുരോഗതിക്കു പ്രധാനമന്ത്രി സംസ്ഥാനത്തെ പ്രകീർത്തിച്ചു. വിമാനത്താവള പദ്ധതിയെ കുറിച് പരാമർശിക്കവെ , മുൻ പ്രധാനമന്ത്റി ശ്രീ. അടൽ ബിഹാരി വാജ്പേയ് നൽകിയ വാക്ക് പാലിക്കാൻ കഴിഞ്ഞതിൽ തനിക്ക് സന്തോഷമുണ്ടെന്ന് പ്രധാനമന്ത്രി പറഞ്ഞു. ഇത് ഗോവയ്ക്ക് പ്രയോജനം ചെയ്യുമെന്നും , വിനോദസഞ്ചാരത്തെ പരിപോഷിപ്പിക്കുമെന്നും അദ്ദേഹം പറഞ്ഞു. ഇലക്ട്രോണിക് സിറ്റി പദ്ധതിയെ കുറിച്ച് പരാമർശിക്കവെ , ഡിജിറ്റൽ പരിശീലനം ലഭിച്ച , ആധുനികവും യുവത്വമുള്ളതുമായ ഗോവ ഇന്ന് രൂപപെടുകയാണെന്നും , ഇന്ത്യയെ പരിവർത്തനം ചെയ്യാനുള്ള കരുത്തു് അതിനുണ്ടെന്നും പ്രധാനമന്ത്രി പറഞ്ഞു. 500 ,1000 രൂപ നോട്ടുകൾ റദ്ദാക്കാനുള്ള കേന്ദ്ര ഗവർന്മെന്റിന്റെ തീരുമാനത്തെ കുറിച്ച് സംസാരിക്കവെ, നവംബർ 8 ന് ഇന്ത്യയിൽ നിരവധി പേർ സമാധാനമായി ഉറങ്ങിയെങ്കിലും , ചിലർക്ക് ഇപ്പോഴും ഉറക്കമില്ലെന്ന് പ്രധാനമന്ത്രി പറഞ്ഞു. കള്ളപ്പണത്തെ നേരിടുന്നതിന് ഇന്ത്യയിലെ സത്യസന്ധരായ ജനങ്ങളെ സഹായിക്കാൻ വേണ്ടിയാണ് കേന്ദ്ര ഗവൺമെന്റ് സുപ്രധാനമായ നടപടി കൈക്കൊണ്ടതെന്നു അദ്ദേഹം ചൂണ്ടിക്കാട്ടി. കറൻസി റദ്ദാക്കൽ പ്രക്രിയ വിജയമാക്കൻ യത്നിക്കുന്ന ഏവർക്കും പ്രധാനമന്ത്രി നന്ദി പറഞ്ഞു. തനിക്കും വേദനയുണ്ടെന്നു പറഞ്ഞ പ്രധാനമന്ത്രി, ധാര്ഷ്ട്യം പി കാണിക്കാൻ വേണ്ടിയല്ല ഇത്തരം നടപടികൾ കൈക്കൊണതെന്നും അറിയിച്ചു. താനും ദാരിദ്ര്യം അറിഞ്ഞിട്ടുണ്ടെന്നു പറഞ്ഞ പ്രധാനമന്ത്രി, ഞങ്ങളുടെ പ്രശ്നങ്ങൾ താൻ മനസ്സിലാക്കുന്നുണ്ടെന്നും വ്യക്തമാക്കി. 2014 ൽ ജനങ്ങൾ വോട്ട് ചെയ്തത് രാജ്യത്തെ അഴിമതിയിൽ നിന്ന് രക്ഷിക്കാനാണെന്ന് അദ്ദേഹം ഓർമ്മിപ്പിച്ചു. കള്ളപ്പണം തടയാൻ ഗവൺമെന്റ് കൈക്കൊണ്ട നിരവധി നടപടികളും പ്രധാനമന്ത്രി വിശദീകരിച്ചു. ഇന്ത്യയിൽ നിന്നും പണം കൊള്ളയടിച്ചു് വിദേശത്തേക്ക് കൊണ്ടുപോയിട്ടുണ്ടെങ്കിൽ അത് കണ്ടെത്തണ്ടേത് നമ്മുടെ കടമയാണെന്ന് പ്രധാനമന്ത്രി പറഞ്ഞു. ഉയർന്ന പദവിയിലിരിക്കാൻ വേണ്ടിയല്ല താൻ ജനിച്ചതെന്ന് പറഞ്ഞ പ്രധാനമന്ത്രി, തൻറെ എല്ലാം, വീടും കുടുംബവുമൊക്കെ ഉപേക്ഷിച്ചത് രാജ്യത്തെ സേവിക്കാനാണെന്നു കൂട്ടിച്ചേർത്തു.
സംസ്ഥാനരൂപീകരണ ദിനത്തില്‍ പ്രധാനമന്ത്രി തെലുങ്കാനയിലെ ജനങ്ങള്‍ക്ക് ശുഭാശംസകള്‍  നേര്‍ന്നു; ആന്ധ്രാപ്രദേശിലെ ജനങ്ങള്‍ക്കും ആശംസകള്‍ അര്‍പ്പിച്ചു

സംസ്ഥാനരൂപീകരണ ദിനത്തില്‍ പ്രധാനമന്ത്രി ശ്രീ നരേന്ദ്രമോദി തെലുങ്കാനയിലെ ജനങ്ങള്‍ക്ക് ശുഭാശംസകള്‍ നേര്‍ന്നു. ആന്ധ്രാപ്രദേശിലെ ജനങ്ങള്‍ക്കും പ്രധാനമന്ത്രി തന്റെ ആശംസകള്‍ അര്‍പ്പിച്ചു. ”സംസ്ഥാനരൂപീകരണ ദിനത്തില്‍ തെലുങ്കാനയിലെ ജനങ്ങള്‍ക്ക് ശുഭാശംസകള്‍. വിവിധ മേഖലകളില്‍ ഈ സംസ്ഥാനത്തെ ജനങ്ങള്‍ മികവ്പുലര്‍ത്തുകയാണ്. ഇന്ത്യയുടെ വികസനപന്ഥാവില്‍ സംസ്ഥാനം മൂല്യവത്തായ സംഭാവനകള്‍ നല്‍കുന്നുണ്ട്. തെലുങ്കാനയിലെ ജനങ്ങളുടെ പുരോഗതിക്കും സമൃദ്ധിക്കും ഞാന്‍ പ്രാര്‍ത്ഥിക്കുന്നു. ആന്ധ്രാപ്രദേശിലെ ജനങ്ങള്‍ക്കും ആശംസകള്‍. കഠിനപ്രയത്നവും ധൈര്യവും ഈ മണ്ണിന്റെ സംസ്‌ക്കാരത്തിന്റെ പര്യായങ്ങളാണ്. ഇന്ത്യയുടെ വളര്‍ച്ചയ്ക്ക് ഈ സംസ്ഥാനത്തിന്റെ പങ്കിന് വലിയ മൂല്യമുണ്ട്. ഈ സംസ്ഥാനത്തിലെ പൗരന്മാര്‍ക്ക് അവരുടെ ഭാവി പരിശ്രമങ്ങള്‍ക്ക് എല്ലാ നന്മകളും നേരുന്നു, ” പ്രധാനമന്ത്രി പറഞ്ഞു.
മുന്‍ ബ്രിട്ടീഷ് പ്രധാനമന്ത്രി ഡേവിഡ് കാമറൂണ്‍ പ്രധാനമന്ത്രിയെ സന്ദര്‍ശിച്ചു

മുന്‍ ബ്രിട്ടീഷ് പ്രധാനമന്ത്രി ശ്രീ. ഡേവിഡ് കാമറൂണ്‍, പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. 2015 നവംബറില്‍ താന്‍ നടത്തിയ വിജയകരമായ ബ്രിട്ടന്‍ സന്ദര്‍ശനം അനുസ്മരിച്ച പ്രധാനമന്ത്രി മോദി, ബ്രിട്ടന്റെ പ്രധാനമന്ത്രിയായിരിക്കെ ഇന്ത്യ-ബ്രിട്ടന്‍ ബന്ധം ശക്തിപ്പെടുത്താന്‍ വ്യക്തിപരമായി നല്‍കിയ പിന്തുണയ്ക്കും സംഭാവനകള്‍ക്കും ശ്രീ. കാമറൂണിനോടു നന്ദി പറഞ്ഞു. പരസ്പര താല്‍പര്യമുള്ള മേഖലാതലത്തിലും ആഗോളതലത്തിലുമുള്ള കാര്യങ്ങള്‍ ഇരു നേതാക്കളും ചര്‍ച്ച ചെയ്തു.
ശ്രീ സന്ത് ജ്ഞാനേശവർ മഹാരാജ് പാൽഖി മാർഗിലെയും ശ്രീ സന്ത് തുക്കാറാം മഹാരാജ് പാൽഖി മാർഗിലെയും പ്രധാന ഭാഗങ്ങൾ  നാലുവരിപ്പാതയാക്കലിന്    പ്രധാനമന്ത്രി  നാളെ തറക്കല്ലിടും

ഈ ദേശീയ പാതകളുടെ ഇരുവശത്തും മഞ്ചലുകൾക്കായി പ്രത്യേക നടപ്പാതകൾ നിർമ്മിക്കും പണ്ഡർപൂരിലേക്കുള്ള കണക്ടിവിറ്റി വർധിപ്പിക്കുന്നതിനുള്ള ഒന്നിലധികം റോഡ് പദ്ധതികളും പ്രധാനമന്ത്രി രാജ്യത്തിന് സമർപ്പിക്കും പണ്ഡർപൂരിലേക്കുള്ള ഭക്തരുടെ സഞ്ചാരം സുഗമമാക്കുന്നതിനായി, പ്രധാനമന്ത്രി ശ്രീ നരേന്ദ്ര മോദി ശ്രീ സന്ത് ജ്ഞാനേശവർ മഹാരാജ് പാൽഖി മാർഗിന്റെ (എൻ എച്ഛ് -965) അഞ്ച് ഭാഗങ്ങളുടെയും ശ്രീ സന്ത് തുക്കാറാം മഹാരാജ് പാൽഖി മാർഗിന്റെ മൂന്ന് ഭാഗങ്ങളുടെയും നാല് വരി പാതയ്ക്ക് തറക്കല്ലിടും. (എൻ എച്ഛ്-965ജി ), 2021 നവംബർ 8-ന് വൈകിട്ട് 3:30 ന് വീഡിയോ കോൺഫറൻസിംഗ് വഴി. ഈ ദേശീയ പാതകളുടെ ഇരുവശത്തും മഞ്ചലുകൾക്കായി പ്രത്യേക നടപ്പാതകൾ നിർമ്മിക്കും. ഇത് ഭക്തർക്ക് തടസ്സരഹിതവും സുരക്ഷിതവുമായ പാത ഉറപ്പാക്കും. ദിവേഗാട്ട് മുതൽ മൊഹോൾ വരെയുള്ള സന്ത് ജ്ഞാനേശ്വർ മഹാരാജ് പാൽഖി മാർഗിന്റെ 221 കിലോമീറ്ററും പതാസ് മുതൽ ടോണ്ടലെ-ബോണ്ടാലെ വരെയുള്ള സന്ത് തുക്കാറാം മഹാരാജ് പാൽഖി മാർഗിന്റെ 130 കിലോമീറ്ററും ഇരുവശത്തും മഞ്ചലുകൾക്കായി പ്രത്യേക നടപ്പാതകളോടെ നാലുവരിയാക്കും. യഥാക്രമം 6690 കോടി രൂപയും, 4400 കോടി രൂപയിലുമധികമായിരിക്കും ഈ പദ്ധതിയുടെ മതിപ്പു ചെലവ്. ചടങ്ങിൽ, പണ്ഡർപൂരിലേക്കുള്ള കണക്റ്റിവിറ്റി വർദ്ധിപ്പിക്കുന്നതിന് വിവിധ ദേശീയ പാതകളിൽ 223 കിലോമീറ്ററിലധികം ദൈർഘ്യമുള്ളതും നവീകരിച്ചതുമായ , 1180 കോടി രൂപയുടെ റോഡ് പദ്ധതികൾ പ്രധാനമന്ത്രി രാഷ്ട്രത്തിന് സമർപ്പിക്കും. . ഈ പദ്ധതികളിൽ മ്ഹസ്വാദ് – പിലിവ് – പന്ധർപൂർ (NH 548E), കുർദുവാദി – പണ്ഡർപൂർ (എൻ എച്ഛ് 965 സി ), പാണ്ഡർപൂർ – സംഗോള (NH 965C), NH 561A-യുടെ തെംബുർണി-പണ്ഡർപൂർ സെക്ഷൻ, എൻ എച്ഛ് 561എ -യുടെ പണ്ഡർപൂർ – മംഗൾവേധ – ഉമാദി സെക്ഷൻ എന്നിവ ഉൾപ്പെടുന്നു. കേന്ദ്ര റോഡ് ഗതാഗത, ഹൈവേ മന്ത്രിയും മഹാരാഷ്ട്ര മുഖ്യമന്ത്രിയും ചടങ്ങിൽ പങ്കെടുക്കും.
യുവജനകാര്യ രംഗത്ത്  ഇന്ത്യയും മൊസാംബിക്കും തമ്മിൽ ധാരണാപത്രം

യുവജനകാര്യ രംഗത്ത് ഇന്ത്യയും മൊസാംബിക്കും തമ്മിൽ 2016 ജൂലൈ 7 ന് ഇന്ത്യൻ പ്രധാനമന്ത്രി യുടെ സന്ദർശന വേളയിൽ ഒപ്പു വച്ച ധാരണാപത്രം സംബന്ധിച്ചു് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭാ യോഗത്തെ ധരിപ്പിച്ചു. രണ്ടു രാജ്യങ്ങളിലെയും സ്പോർട്സിനെ പ്രോത്സാഹിപ്പിക്കുന്നതിനും , വികസ്വര സൗഹൃദ രാജ്യങ്ങളുമായി ആശയങ്ങൾ, മൂല്യങ്ങൾ, സംസ്കാരം എന്നിവ സംബന്ധിച്ചു് യുവജനങ്ങൾക്കിടയിൽ കൊടുക്കൽ വാങ്ങലുകൾ വർധിപ്പിക്കുന്നതിനും ഈ ധാരണാപത്രം സഹായിക്കും. സ്പോർട്സ് , യുവജനകാര്യ രംഗങ്ങളിലുള്ള തങ്ങളുടെ അറിവും പരിചയസമ്പന്നതയും വിപുലപ്പെടുത്തുന്നതിനും യുവജനങ്ങളിൽ അന്താരാഷ്ട്ര പരിപ്രേക്ഷ്യം വളർത്തുന്നതിനും ഇത് വഴിയൊരുക്കും.
ശസ്ത്രക്രിയ വിജയകരമായി പൂർത്തിയാക്കിയ മാലിദ്വീപ് പ്രസിഡന്റിന്  പ്രധാനമന്ത്രിയുടെ ആശംസ

മാലിദ്വീപ് പ്രസിഡന്റ്. ഇബ്രാഹിം മുഹമ്മദ് സോലിഹിന് വിജയകരമായ ശസ്ത്രക്രിയയ്ക്കും വേഗത്തിൽ സുഖം പ്രാപിക്കുന്നതിനും പ്രധാനമന്ത്രി ശ്രീ നരേന്ദ്ര മോദി ആശംസിച്ചു. മാലിദ്വീപ് പ്രസിഡന്റിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു : “വിജയകരമായ ഒരു ശസ്ത്രക്രിയയ്ക്കും വേഗത്തിൽ സുഖം പ്രാപിക്കുന്നതിനും ഞാൻ പ്രസിഡന്റ് സോലിഹിന് ആശംസകൾ നേരുന്നു .” പ്രധാനമന്ത്രി ശ്രീ നരേന്ദ്ര മോദിയുടെ നല്ല വാക്കുകൾക്ക് മാലിദ്വീപ് പ്രസിഡന്റ് എച്ച് ഇ ഇബ്രാഹിം മുഹമ്മദ് സോലിഹ് നന്ദി പറഞ്ഞു. മാലദ്വീപ് പ്രസിഡന്റ് ട്വീറ്റ് ചെയ്തു; “പ്രധാനമന്ത്രി അങ്ങയുടെ നല്ല വാക്കുകൾക്ക് നന്ദി.” –ND–
പ്രധാനമന്ത്രി അമേരിക്കന് പ്രസിഡന്റ്, ഫ്രഞ്ച് പ്രസിഡന്റ്, ബ്രിട്ടീഷ് പ്രധാനമന്ത്രി എന്നിവരുമായി കൂടിക്കാഴ്ച നടത്തി

പ്രധാനമന്ത്രി ശ്രീ നരേന്ദ്ര മോദി അമേരിക്കന് പ്രസിഡന്റ് ബരാക്ക് ഒബാമ, ഫ്രഞ്ച് പ്രസിഡന്റ് ഫ്രന്സ്വേ ഒലോന്ദ്, ബ്രിട്ടീഷ് പ്രധാനമന്ത്രി ഡേവിഡ് കാമറൂണ് എന്നിവരുമായി ന്യൂയോര്ക്കില് കൂട്ടിക്കാഴ്ച നടത്തി. കാലാവസ്ഥാ വ്യതിയാനം, ഭീകരവാദം, നാലു കയറ്റുമതി നിയന്ത്രണ സംവിധാനങ്ങളില് അംഗത്വത്തിനുള്ള ഇന്ത്യയുടെ താത്പര്യം, ഐക്യരാഷ്ട്ര സഭ സുരക്ഷാ കൗണ്സില് പരിഷ്ക്കരണം എന്നീ നാലു പൊതു വിഷയങ്ങള് കൂടിക്കാഴ്ചകളില് ചര്ച്ച ചെയ്തു. കാലാവസ്ഥാ വ്യതിയാന വിഷയത്തിലുള്ള ഇന്ത്യയുടെ പ്രതിബദ്ധത പ്രധാനമന്ത്രി ഊന്നിപ്പറഞ്ഞു. കാര്ബണ് പുറന്തള്ളലിനെ സംബന്ധിച്ച് ഇന്ത്യ ദേശീയമായി നിര്ണ്ണയിച്ച ലക്ഷ്യങ്ങള് ഒക്ടോബര് രണ്ടിന് പ്രഖ്യാപിക്കാന് അനുമതി ആവശ്യപ്പെട്ടിട്ടുണ്ടെന്നും പ്രധാനമന്ത്രി പറഞ്ഞു. പുറന്തള്ളല് പരിധിയില് മാത്രമാവരുത് ശ്രദ്ധയെന്നും വികസ്വര രാജ്യങ്ങള്ക്ക് ശുദ്ധ ഊര്ജ്ജത്തിനാവശ്യമായ ധനസഹായവും സാങ്കേതിക വിദ്യയും നല്കണമെന്നും പ്രധാനമന്ത്രി ചൂണ്ടിക്കാട്ടി. ഇന്ത്യ 175 ഗിഗാവാട്ട്സ് പുനസൃഷ്ടിക്കാവുന്ന ഊര്ജ്ജം ഉത്പാദിപ്പിക്കുകയെന്ന തന്റെ സ്വപ്നവും പ്രധാനമന്ത്രി പങ്കുവച്ചു. ബ്രിട്ടീഷ് പ്രധാനമന്ത്രി ഡേവിഡ് കാമറൂണുമായുള്ള കൂടിക്കാഴ്ചയ്ക്കിടയില് മേയ്ക്ക് ഇന് ഇന്ത്യയില് പങ്കാളികളാകാന് ശ്രീ മോദി ബ്രിട്ടനെ ക്ഷണിച്ചു. പ്രധാനമന്ത്രി ഫ്രഞ്ച് പ്രസിഡന്റ് ഫ്രാന്സ്വേ ഒലോന്ദുമായി കൂടിക്കാഴ്ച നടത്തുന്നതിനിടെ മൈക്രോസോഫ്ട് സഹ-സ്ഥാപകന് ബില് ഗേറ്റ്സും സന്ദര്ശനത്തിനെത്തി. അമേരിക്കന് പ്രസിഡന്റുമായി പ്രധാനമന്ത്രി നടത്തിയ കൂടിക്കാഴ്ചയില് ഇരു രാജ്യങ്ങള്ക്കുമിടയിലെ ബന്ധത്തിലുണ്ടായ പുരോഗതി വിലയിരുത്തപ്പെട്ടു.
പ്രധാനമന്ത്രി രാഷ്ട്രീയ ബാല പുരസ്‌കാര ജേതാക്കളുമായി പ്രധാനമന്ത്രി ജനുവരി 24-ന് സംവദിക്കും

പ്രധാനമന്ത്രി ശ്രീ നരേന്ദ്ര മോദി 2022 ജനുവരി 24 ന് ഉച്ചയ്ക്ക് 12 മണിക്ക് പ്രധാനമന്ത്രി രാഷ്ട്രീയ ബാല പുരസ്‌കാര (പിഎംആർബിപി) ജേതാക്കളുമായി വീഡിയോ കോൺഫറൻസിംഗ് വഴി സംവദിക്കും. 2022, 2021 വർഷങ്ങളിലെ പിഎംആർബിപി അവാർഡ് ജേതാക്കൾക്ക് ബ്ലോക്ക്ചെയിൻ ടെക്നോളജി ഉപയോഗിച്ച് ഡിജിറ്റൽ സർട്ടിഫിക്കറ്റുകൾ നൽകും. ആദ്യമായാണ് അവാർഡ് ജേതാക്കൾക്ക് സർട്ടിഫിക്കറ്റ് നൽകുന്നതിന് ഈ സാങ്കേതികവിദ്യ ഉപയോഗിക്കുന്നത്. ഇന്നൊവേഷൻ, സോഷ്യൽ സർവീസ്, സ്‌കോളസ്റ്റിക്, സ്‌പോർട്‌സ്, ആർട്ട് & കൾച്ചർ, ധീരത എന്നിങ്ങനെ ആറ് വിഭാഗങ്ങളിലെ അസാധാരണ നേട്ടങ്ങൾക്കാണ് കേന്ദ്ര ഗവൺമെന്റ് കുട്ടികൾക്ക് പിഎംആർബിപി അവാർഡ് നൽകിവരുന്നത് . ഈ വർഷം, ബാലശക്തി പുരസ്‌കാരത്തിന്റെ വിവിധ വിഭാഗങ്ങളിലായി രാജ്യത്തുടനീളമുള്ള 29 കുട്ടികളെ തിരഞ്ഞെടുത്തു. ഈ അവാർഡ് ജേതാക്കൾ എല്ലാ വർഷവും റിപ്പബ്ലിക് ദിന പരേഡിലും പങ്കെടുക്കുന്നു. പി‌എം‌ആർ‌ബി‌പിയുടെ ഓരോ അവാർഡ് ജേതാവിനും ഒരു മെഡലും ഒരു ലക്ഷം രൂപ ക്യാഷ് പ്രൈസും . സർട്ടിഫിക്കറ്റും നൽകുന്നു. പിഎംആർബിപി 2022 വിജയികളുടെ അതാത് അക്കൗണ്ടുകളിലേക്ക് തുക കൈമാറ്റം ചെയ്യപ്പെടും.
ഐ.ടി.ബി.പി സ്ഥാപകദിനത്തില്‍ പ്രധാനമന്ത്രിയുടെ ആശംസ

ഇന്‍ഡോ തിബത്തന്‍ ബോര്‍ഡര്‍ പൊലീസിന്റെ (ഐ.ടി.ബി.പി) സ്ഥാപകദിനത്തില്‍ ഐ.ടി.ബി.പി കുടുംബത്തിന് പ്രധാനമന്ത്രി ശ്രീ.നരേന്ദ്ര മോദി ആശംസകള്‍ നേര്‍ന്നു. ‘സ്ഥാപക ദിനത്തില്‍ ഐ.ടി.ബി.പി കുടുംബത്തിന് ആശംസകള്‍. തങ്ങളുടെ ധൈര്യം കൊണ്ടും മാനുഷിക മൂല്യങ്ങള്‍കൊണ്ടും സേന വേറിട്ടു നില്‍ക്കുന്നു. ഹിമാലയവുമായുള്ള സവിശേഷമായ ബന്ധവും സമുദ്രനിരപ്പില്‍ നിന്ന് ഉയര്‍ന്ന സ്ഥലങ്ങളിലെ പ്രവര്‍ത്തനങ്ങളിലെ ശൗര്യവുമാണ് ഐ.ടി.ബി.പി. യെ വേറിട്ടതാക്കുന്നത’, പ്രധാനമന്ത്രി പറഞ്ഞു.
ആന്ധ്ര പ്രദേശില്‍ എന്‍.ഐ.ടി സ്ഥാപിക്കുന്നതിന് അനുമതി

ആന്ധ്ര പ്രദേശില്‍ നാഷണല്‍ ഇന്‍സ്റ്റിറ്റ്യൂട്ട് ഓഫ് ടെക്‌നോളജി (എന്‍.ഐ.ടി) സ്ഥാപിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. 2016-ലെ ആന്ധ്രപ്രദേശ് സൊസൈറ്റീസ് രജിസ്‌ട്രേഷന്‍ നിയമ പ്രകാരം രജിസ്റ്റര്‍ ചെയ്ത്, 2015 ആഗസ്റ്റ് മുതല്‍ എന്‍. ഐ.ടി പ്രവര്‍ത്തിക്കുന്നുണ്ട്. എന്‍.ഐ.ടി ആന്ധ്ര പ്രദേശിനെ ഒന്നാം ഷെഡ്യൂളില്‍ ഉള്‍പ്പെടുത്തി നാഷണല്‍ ഇന്‍സ്റ്റിറ്റ്യൂട്ട് ഓഫ് ടെക്‌നോളജി, സയന്‍സ് എജുക്കേഷന്‍ ആന്റ് റിസര്‍ച്ച് ബില്‍ അവതരിപ്പിക്കാനും മന്ത്രിസഭായോഗം അനുമതി നല്‍കി.
പ്രധാനമന്ത്രി ശ്രം യോഗി മാന്‍ ധനിന് (പി.എം-എസ്.വൈ.എം) പ്രധാനമന്ത്രി തുടക്കം കുറിച്ചു

പ്രധാനമന്ത്രി ശ്രം യോഗി മാന്‍ ധനിന് (പി.എം-എസ്.വൈ.എം) ഗുജറാത്തിലെ വസ്ത്രാലില്‍ പ്രധാനമന്ത്രി ശ്രീ. നരേന്ദ്ര മോദി തുടക്കം കുറിച്ചു. തിരഞ്ഞെടുത്ത ഗുണഭോക്താക്കള്‍ക്ക് അദ്ദേഹം പി.എം.എസ്.വൈ.എം പെന്‍ഷന്‍ കാര്‍ഡുകള്‍ വിതരണം ചെയ്തു. രാജ്യത്തൊട്ടാകെയുള്ള 3 ലക്ഷം പൊതുസേവന കേന്ദ്രങ്ങളിലായി രണ്ടു കോടിയിലേറെ തൊഴിലാളികള്‍ വീഡിയോ കോണ്‍ഫറന്‍സിംഗ് വഴി ചടങ്ങ് വീക്ഷിച്ചു. ഇതൊരു ചരിത്ര ദിനമാണെന്ന് വിശേഷിപ്പിച്ച പ്രധാനമന്ത്രി രാജ്യത്തെ അനൗപചാരിക മേഖലയിലെ 42 കോടിയോളം വരുന്ന തൊഴിലാളികള്‍ക്ക് പി.എം.എസ്.വൈ.എം സമര്‍പ്പിച്ചു. പദ്ധതിയില്‍ പേര് ചേര്‍ക്കുന്ന, അനൗപചാരിക മേഖലയില്‍നിന്നുള്ള തൊഴിലാളികള്‍ക്ക് അവരുടെ വാര്‍ദ്ധക്യ കാലത്ത് പ്രതിമാസം 3000 രൂപ പെന്‍ഷന്‍ ഇത് ഉറപ്പുതരുന്നതായി പ്രധാനമന്ത്രി പറഞ്ഞു. സ്വാതന്ത്ര്യത്തിനു ശേഷം ഇതാദ്യമായാണ് അനൗപചാരിക മേഖലയിലെ കോടിക്കണക്കിന് തൊഴിലാളികള്‍ക്കായി ഇത്തരമൊരു പദ്ധതി വിഭാവനം ചെയ്തിട്ടുള്ളതെന്ന് പ്രധാനമന്ത്രി കൂട്ടിച്ചേര്‍ത്തു. പി.എം.എസ്.വൈ.എമ്മിന്റെ പ്രയോജനങ്ങള്‍ പ്രധാനമന്ത്രി വിശദീകരിച്ചു. ഗുണഭോക്താവ് നല്‍കുന്ന വിഹിതത്തിന് തുല്യമായ തുക ഗവണ്‍മെന്റും നല്‍കുമെന്ന് പ്രധാനമന്ത്രി പറഞ്ഞു. പ്രതിമാസം 15000 രൂപയില്‍ താഴെ വരുമാനമുള്ള, അസംഘടിത മേഖലയിലെ തൊഴിലാളികളോട് തൊട്ടടുത്തുള്ള പൊതു സേവന കേന്ദ്രം വഴി ഗുണഭോക്താക്കളായി പേര് ചേര്‍ക്കാന്‍ അദ്ദേഹം അഭ്യര്‍ത്ഥിച്ചു. പേര് ചേര്‍ക്കുന്നതുമായി ബന്ധപ്പെട്ട് സങ്കീര്‍ണ്ണതകളൊന്നുമുണ്ടാവില്ലെന്ന് ഉറപ്പുനല്‍കിയ പ്രധാനമന്ത്രി ആധാര്‍ നമ്പറും ബാങ്ക് വിവരങ്ങളും നല്‍കി ഒരു ഫോറം പൂരിപ്പിച്ചു നല്‍കുക മാത്രമേ വേണ്ടൂവെന്നും പറഞ്ഞു. ഗുണഭോക്താവിന്റെ പേര് ചേര്‍ക്കാന്‍ പൊതു സേവന കേന്ദ്രങ്ങള്‍ക്ക് വരുന്ന ചെലവ് കേന്ദ്ര ഗവണ്‍മെന്റ് വഹിക്കും. ഇത് ഡിജിറ്റല്‍ ഇന്ത്യയുടെ അത്ഭുതമാണെന്ന് പ്രധാനമന്ത്രി പറഞ്ഞു. സ്വന്തം വീട്ടിലും അയല്‍പക്കത്തും അസംഘടിത മേഖലയില്‍ ജോലി ചെയ്യുന്നവരെ പി.എം.എസ്.വൈ.എമ്മില്‍ ചേര്‍ക്കാനും അതിന് സഹായിക്കാനും പ്രധാനമന്ത്രി അഭ്യര്‍ത്ഥിച്ചു. സമ്പത്തുള്ളവരുടെ ഇത്തരം പ്രവൃത്തി പാവങ്ങള്‍ക്ക് ഏറെ പ്രയോജനം ചെയ്യുമെന്ന് അദ്ദേഹം പറഞ്ഞു. തൊഴിലിന്റെ മാന്യതയെ ബഹുമാനിക്കുന്നത് രാജ്യത്തെ മുന്നോട്ടു നയിക്കുമെന്ന് അദ്ദേഹം വ്യക്തമാക്കി. കേന്ദ്ര ഗവണ്‍മെന്റിന്റെ വിവിധ ഉദ്യമങ്ങളായ ആയുഷ്മാന്‍ ഭാരത്, പ്രധാനമന്ത്രി ജീവന്‍ ജ്യോതി ബീമാ യോജന, പ്രധാനമന്ത്രി സുരക്ഷാ ബീമാ യോജന, പി.എം ആവാസ് യോജന, ഉജ്ജ്വല യോജന, സൗഭാഗ്യ യോജന, സ്വച്ഛ് ഭാരത് എന്നിവ അസംഘടിത മേഖലയിലെ തൊഴിലാളികളെയാണ് സവിശേഷമായി ഉന്നംവെക്കുന്നതെന്ന് പ്രധാനമന്ത്രി പറഞ്ഞു. രാജ്യത്തെ വനിതകളുടെയും പെണ്‍കുട്ടികളുടെയും ശാക്തീകരണത്തിനായി ഗവണ്‍മെന്റ് കൈക്കൊണ്ട ഉദ്യമങ്ങളെക്കുറിച്ചും പ്രധാനമന്ത്രി പരാമര്‍ശിച്ചു. പി.എം-എസ്.വൈ.എമ്മിനോടൊപ്പം ആയുഷ്മാന്‍ ഭാരതിനു കീഴില്‍ നല്‍കുന്ന ആരോഗ്യ പരിരക്ഷ, പ്രധാനമന്ത്രി ജീവന്‍ ജ്യോതി ബീമാ യോജന, പ്രധാനമന്ത്രി സുരക്ഷാ ബീമാ യോജന ജീവന്‍ പരിരക്ഷ, അംഗവൈകല്യ പരിരക്ഷ എന്നിവ അസംഘടിത മേഖലയിലെ തൊഴിലാളികള്‍ക്ക് അവരുടെ വാര്‍ദ്ധക്യകാലത്ത് സമഗ്രമായ സാമൂഹ്യ സുരക്ഷാ പരിരക്ഷ ഉറപ്പുവരുത്തും. അഴിമതിക്കെതിരായ ശക്തമായ നിലപാട് ആവര്‍ത്തിച്ചുകൊണ്ട്, ഇടനിലക്കാരെയും അഴിമതിയും തുടച്ചു നീക്കാന്‍ തന്റെ ഗവണ്‍മെന്റ് പ്രതിജ്ഞാബദ്ധമാണെന്ന് പ്രധാനമന്ത്രി പറഞ്ഞു. പ്രധാനമന്ത്രി എല്ലായ്‌പ്പോയും ജാഗരൂകനാണെന്ന് അദ്ദേഹം കൂട്ടിച്ചേര്‍ത്തു.
കേന്ദ്ര നൈപുണ്യ വികസന സംരംഭകത്വ മന്ത്രാലയം സാങ്കേതിക വിഭാഗത്തില്‍ ഗ്രൂപ്പ് എ സര്‍വീസ് രൂപീകരണത്തിന് പ്രധാനമന്ത്രിയുടെ  അംഗീകാരം

കേന്ദ്ര നൈപുണ്യ വികസന സംരംഭകത്വ മന്ത്രാലയത്തിന്റെ സാങ്കേതിക വിഭാഗത്തില്‍ ഗ്രൂപ്പ് എ സര്‍വീസ് രൂപീകരിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന മന്ത്രിസഭായോഗം അംഗീകാരം നല്‍കി. തൊഴില്‍ ഉദ്യോഗമന്ത്രാലയത്തിനു കീഴില്‍ ഡയറക്ടറേറ്റ് ജനറല്‍ ഓഫ് എംപ്ലോയ്‌മെന്റ് ആന്‍ഡ് ട്രയിനിങ് എന്നാണ് ഇത് അറിയപ്പെട്ടിരുന്നത്. പുതുതായി രൂപീകരിക്കുന്ന സര്‍വീസിനെ ഇന്ത്യന്‍ നൈപൂണ്യ വികസന സര്‍വീസ് (ഐഎസ്ഡിഎസ്) എന്ന പേരില്‍ അറിയപ്പെടും. കേഡര്‍ പുനര്‍ രൂപീകരണത്തിലെ വിവിധ മാറ്റങ്ങള്‍ക്കും മന്ത്രിസഭാ യോഗം അനുമതി നല്‍കി. സീനിയര്‍ അഡ്മിനിസ്‌ട്രേറ്റീവ് ഗ്രേഡ് (എസ്എജി) തലത്തില്‍ ഒരു തസ്തികയും ജൂനിയര്‍ അഡ്മിനിസ്‌ട്രേറ്റീവ് ഗ്രേഡ് തലത്തില്‍ (ജെഎജി) നാല് തസ്തികയും വര്‍ധിപ്പിക്കാന്‍ അംഗീകാരം നല്‍കി. സീനിയര്‍ ടൈം സ്‌കെയിലില്‍ (എസ്ടിഎസ്) ഏഴു തസ്തികയും വര്‍ധിപ്പിക്കും. ജൂനിയര്‍ ടൈം സ്‌കെയിലില്‍ (ജെടിഎസ്)12 തസ്തികകള്‍ വെട്ടിക്കുറക്കും.
2015 ലെ നെഗോഷ്യബിള്‍ ഇന്‍സ്ട്രമെന്റ്‌സ് (ഭേദഗതി) ഓര്‍ഡിനന്‍സ് പുറപ്പെടുവിക്കാന്‍ അനുമതി

2015 ലെ നെഗോഷ്യബിള്‍ ഇന്‍സ്ട്രമെന്റ്‌സ് (ഭേദഗതി) ഓര്‍ഡിനന്‍സ് പുറപ്പെടുവിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രി സഭായോഗം അനുമതി നല്‍കി. നെഗോഷ്യബിള്‍ ഇന്‍സ്ട്രമെന്റ്‌സ് നിയമത്തിന്റെ നൂറ്റിമുപ്പത്തിയെട്ടാം വകുപ്പിന്‍കീഴില്‍ പറഞ്ഞിട്ടുള്ള കുറ്റകൃത്യങ്ങള്‍ സംബന്ധിച്ച കേസുകള്‍ ഫയല്‍ ചെയ്യുന്നതിലെ അധികാര പരിധിയുമായി ബന്ധപ്പെട്ട കാര്യങ്ങളില്‍ വ്യക്തത കൈവരുത്തുന്നതിന് ലക്ഷ്യമിട്ടുള്ളതാണ് ഭേദഗതി.